**Vehniä** on kylä Laukaan kunnassa Keski-Suomessa. Vehniä sijaitsee valtatie 4:n varrella, lähellä Jyväskylän lentoasemaa. Vehniä on Laukaan läntisin kylä ja hieman erillään muista. Muu Laukaa sijaitsee korkeiden metsäisten mäkien takana ja kylään lyö leimansa läpi kulkeva nelostie. Kylässä on kyläyhdistys, Vehniän Kylätoimikunta, sekä yksi Laukaan kunnan kyläkouluista, jossa oppilaita on yli 100.*lähde?*

Vehniällä asuu nykyisin lähes tuhat asukasta. Kylän historiallinen keskus on Alasenjärven rannalla sijaitseva Vehniän kartano. Nykyään kylän keskuksena pidetään Vehniän kylätalo Himmaa tai Vehniän koulua. Kylällä toimii myös Vehniän baptistiseurakunta.

Vehniän kylässä on palveluja kuten päiväkoti, hieroja, marjatila, kampaaja, polttopuiden myyntiä, sekä muita yrityksiä. Vehniällä on toiminut samanaikaisesti 4 kauppaa, mutta nykyään kylällä ei ole ainuttakaan myymälää.*lähde?*

Vehniän naapurikyliä ovat Jyväskylän Tikkakoski, Uuraisten Jokihaara, Uuraisten Hirvaskylä, sekä Laukaan Valkola.

Vehniällä sijaitsee yksi Suomen kolmesta Lidl-jakelukeskuksesta*lähde?*. 

Joululaulujen *Joulupuu on rakennettu* ja *Jouluyö, juhlayö* sanoittaja Gustaf Oskar Schöneman oli syntyjään Vehniän kartanon poika.

Historia
--------

Vehniän kylässä on ollut asutusta jo kivikaudella, ja siellä sijaitsevat Uuden-Hovilan, Vehniän ja Vierulan kivikautiset asuinpaikat. Tunnetuin vehniäläinen esine on Kansallismuseon kokoelmissa oleva tuhansia vuosia vanha Vehniän lusikka, jonka kuva oli jo ennen sotia useiden suomalaisten historiankirjojen sivuilla. Lusikan löysi torppari Tobias Flyktman vuonna 1903.

Vuosituhansien ajan Vehniän maat palvelivat ainoastaan riista- ja kalastusmaina. Kylän ensimmäinen vakituinen asukas oli Heikki Erkinpoika, joka otti alueen haltuunsa verokirjojen mukaan vuonna 1579. Vuonna 1627 Vehniästä tuli osa Laukaan seurakuntaa. 1600-luvun lopulla Vehniän kautta kulki kauppareitti. 1840-luvulle saakka kylän keskuksena toimiva Vehniän kartano oli hallinnollinen keskus ja siellä asui nimismiehiä monta vuosikymmentä. Laukaan alueen käräjät pidettiin kartanossa kahdeksankymmenen vuoden ajan, ja talossa ovat toimineet myös lääkäri ja Laukaan ensimmäinen apteekki.

1700-luvun puolivälistä alkaen Vehniän kartanon alaisuuteen alkoi syntyä torppia ja mäkitupia, joita oli enimmillään lähes sata. Vehniän kartanon maihin on kuulunut myös nykyinen Tikkakoski, jonka ensimmäisen teollisuusyrityksen perusti Vehniän kartanon isäntä Bror Karl Johan Schöneman eli kansan suussa "Herravaenoa".

Vuosien 1808–1809 Suomen sota ulottui myös Vehniälle, ja Vehniän kyläkirjan mukaan "Punavuoren mutkaan" on haudattu venäläinen upseeri Suomen sodan ajalta.

Vehniän kansakoulu perustettiin vuonna 1896 pääasiassa myöhemmällä koulun tontilla asuneen Henriika Vehniäisen 4 000 markan suuruisen testamenttilahjoituksen turvin. Vuotta myöhemmin valmistunut vanha koulurakennus korvattiin uudella vuonna 1977. Ensimmäinen puhelinkeskus Vehniälle tuli vuonna 1930 ja sähköt kaksikymmentä vuotta myöhemmin. Vuonna 1939 kylän lähelle perustettiin lentokenttä. 1950-luvulla valmistunut valtatie 4 halkaisi kylän kahtia, mutta toi samalla hyvät kulkuyhteydet lähikaupunkeihin. Vuonna 1973 pieni osa Vehniästä liitettiin Laukaasta Jyväskylän maalaiskuntaan Tikkakosken lentokenttää varten.

Vehniällä sattui 5. heinäkuuta 1974 linja-autoturma, jossa kuoli 12 hollantilaista turistia.

Luonto
------

Vehniän luonto on vaihtelevaa: kylää reunustavat korkeat mäet, joiden välissä on järviä ja viljelysmaata. Peruskallio on pääasiassa harmaata graniittia. Kylässä on kaksi merkittävää lehtoaluetta, Haapamäki ja Hirvasmäki, joista edellisessä kasvaa litorinakauden reliktinä metsälehmus. Muita kylän alueella kasvavia lehtokasveja ovat kevätlinnunherne, nurmikaunokki, mustakonnanmarja, lehtokuusama ja koiranheisi. Pelloreunoilla kasvaa näsiää ja "Mutkamäen alla notkossa" sekä "Puntalan Harjunmäen notkossa" kotkansiipeä. Kylän kasvillisuuteen kuuluvat myös kullero, punakannukka*selvennä*, koiranvehnä, metsäruusu (Alasen rannalla), rohtovirmajuuri, korpikaisla, juolukkapaju, korpialvejuuri, kangaskorte ja tervaleppä sekä aho- ja ketonoidanlukko. Isonviidan suolla kasvaa vaiveroa ja Hohonsuolla tunturikoivua; jopa harvinaista alppiniittyvillaa on kylän alueelta tavattu. Vesikasveja ovat myrkkykeiso, järvisätkin, ranta- ja terttualpi, vesikuusi, keltakurjenmiekka ja eri vitalajit; kämmekkäkasveista alueella kasvavat valkolehdokki, harajuuri, yövilkka ja kirkiruoho. Muita merkittävämpiä kylässä esiintyviä kasveja ovat mäkikuisma, kaarlenvaltikka, keltasauramo ja hirvenkello sekä vattulaji *Rubus idaeus* v. *anomalus* Arrh*selvennä*.

Vehniän kylän alueella sijaitsee järviä ja lampia, joista yhden rannalla on Laukaan kunnan ylläpitämä julkinen uimaranta. Myös Rajajärven rannalla sijaitsee entinen kunnan ylläpitämä uimaranta, mutta nykyään sieltä on viety laituri, sekä puinen katos pois. Vehniän järvillä kalastaminen on yleistä ja niistä löytyy monia eläin- ja vesikasvilajeja, joita yläpuolella luetellaan. Myös sinilevää on tavattu Vehniän järvien pinnoilla.

Lista Vehniän kylän alueella sijaitsevista järvistä ja lammista:

* Ahvenuslampi
* Akkalampi
* Alanen
* Heinälampi
* Iso-Hirvanen
* Kaletonlampi
* Karhulampi
* Koululampi
* Pohjois-Syväjärvi
* Pursikkolampi
* Rajajärvi
* Syväjärvi
* Vuorenlampi
* Vääränlampi

Listassa mainittujen vesistöjen lisäksi pieni osa Pientä-Hirvasta ulottuu Vehniän rajojen puolelle. Lisäksi on epäselvää kuuluvatko vesistöt Pieni-Pitkä, Iso-Pitkä ja Pöykky Vehniän kylänvai Valkolan kylän puolelle.*selvennä*

Lähteet
-------

1. 1 2 3   (Arkistoitu – Internet Archive)
2. ↑  Vehniän baptistiseurakunta *vehnia.fi*.  Arkistoitu 7.1.2021. Viitattu 6.1.2021.
3. 1 2 3 4 5 6  Kylän historiaa *vehnia.fi*.  Arkistoitu 8.1.2021. Viitattu 6.1.2021.
4. ↑  *"Se on issoa peliä" : Vehniän kyläkirja*, s. 20. Vehniän kylätoimikunta, 1994.
5. ↑  *"Se on issoa peliä" : Vehniän kyläkirja*, s. 86. Vehniän kylätoimikunta, 1994.
6. ↑  Wilmi, Jorma: "Kuntaraja ja sen muutokset", *Jyväskylän maalaiskunnan historia 1945-2008*, s. 17. Jyväskylä: Jyväskylän kaupunki, 2011. 978-952-5947-11-6.
7. ↑  Jyväskylän maalaiskunnan kirja, Jussi T. Lappalaisen kirjoitus Pitäjän synty ja aluemuutokset, s. 71
8. ↑  Hollantilaisbussin ja rekka-auton yhteentörmäys Laukaan Vehniällä, Palontorjunta 1974:8 s. 364.
9. ↑  *"Se on issoa peliä" : Vehniän kyläkirja*, s. 99-100. Vehniän kylätoimikunta, 1994.

Aiheesta muualla
----------------

* Vehniän kylä
* *"Se on issoa peliä" : Vehniän kyläkirja.* Vehniän kylätoimikunta, 1994. ISBN 952-90-6137-4.